Komisijos sprendimas
1998 m. birželio 30 d.
iš dalies keičiantis Sprendimą 97/296/EB, pateikiantį trečiųjų šalių, iš kurių valstybės narės leidžia importuoti žmonėms vartoti skirtus žuvininkystės produktus, sąrašą
(pranešta dokumentu Nr. C(1998) 1849)
(tekstas svarbus EEE)
(98/419/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 Tarybos sprendimą 95/408/EB, nustatantį trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų tarpiniam laikotarpiui sudarymo reikalavimus [1] su pakeitimais, padarytais Sprendimu 97/34/EB [2], ypač jo 2 straipsnio 2 dalį ir 7 straipsnį,
kadangi Komisijos sprendime 97/296/EB [3] su pakeitimais, padarytais Sprendimu 98/148/EB [4], išvardijamos trečiosios šalys, iš kurių leidžiama importuoti žmonėms vartoti skirtus žuvininkystės produktus; sąrašo I dalis nurodo trečiąsias šalis, kurioms taikomas specialus sprendimas, o II dalis - tas šalis, kurios tenkina Sprendimo 95/408/EB 2 straipsnio 2 dalies reikalavimus;
kadangi Komisijos sprendimai 98/420/EB [5], 98/421/EB [6], 98/422/EB [7], 98/423/EB [8], 98/424/EB [9] nustato specialias Nigerijos, Ganos, Tanzanijos, Folklando salų ir Maldyvų kilmės žuvininkystės ir akvakultūros produktų importo sąlygas; kadangi Nigerija, Gana, Tanzanija, Folklando salos ir Maldyvai dėl to turėtų būti įrašyti į I priedo šalių ir teritorijų, iš kurių leidžiama importuoti žmonėms vartoti skirtus žuvininkystės produktus, sąrašo I dalį;
kadangi Žaliojo Kyšulio Respublika, Latvija, Lietuva, Nikaragva, Beninas, Kazachstanas, Gvinėja Konakri, Papua Naujoji Gvinėja, Malta, Mauricijus, Jamaika, Kamerūnas, Čekijos Respublika, Izraelis, Honkongas ir Uganda įrodė, kad jos tekina sąlygas, lygiavertes minėtoms Sprendimo 95/408/EB 2 straipsnio 2 dalyje; kadangi dėl to būtina pakeisti sąrašą ir įrašyti tas šalis į I priedo sąrašo II dalį;
kadangi tam tikros į sąrašą dar neįrašytos, bet šiuo metu eksportuojančios į Bendriją šalys ir teritorijos pateikė informaciją, kad jos tenkina sąlygas, kurios yra bent lygiavertės Bendrijos sąlygoms; kadangi iš jų reikia gauti daugiau informacijos, šios šalys ir teritorijos yra įrašytos į naująjį II priedą;
kadangi, siekiant išvengti importo iš trečiųjų šalių, įrašytų į naująjį II priedą, trikdymo, Tarybos direktyvos 91/493/EB [10] 11 straipsnio 7 dalis turi būti ir toliau pereinamuoju laikotarpiu taikoma žuvininkystės produktams, importuojamiems iš II priede įrašytų šalių ir teritorijų;
kadangi tas šalis ir teritorijas, kurios dar nėra įrašytos į šio sprendimo priedus, Komisija turės įvertinti, ar jos žuvininkystės produktų eksportui į Bendriją taikė sąlygas, kurios yra bent lygiavertės sąlygoms, taikomoms Bendrijos produktų gamybai ir išleidimui į rinką;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 97/296/EB iš dalies keičiamas taip:
1) 1 ir 2 straipsniuose nuoroda į "priedą" pakeičiama nuoroda į "I priedą".
2) 3 straipsnio 1 dalis pakeičiama tokia dalimi:
"1. Nepaisydamos 2 straipsnio, valstybės narės gali ir toliau iki 1999 m. sausio 31 d. importuoti žuvininkystės produktus iš šalių ir teritorijų, įrašytų į II priedą, pagal Direktyvos 91/493/EEB 11 straipsnio 7 dalį."
3) Sprendimo 97/296/EB priedas pakeičiamas šio sprendimo I ir II priedais.
2 straipsnis
Šis sprendimas taikomas nuo 1998 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 1998 m. birželio 30 d.